Nõukogu määrus (EÜ) nr 236/2004,

10. veebruar 2004,

millega muudetakse määrust (EÜ) nr 1339/2002, millega kehtestatakse Hiina Rahvavabariigist ja Indiast pärineva sulfaniilhappe impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitseks dumpinghindadega impordi vastu riikidest, mis ei ole Euroopa Ühenduse liikmed [1] (edaspidi "algmäärus"), eriti selle artikli 12 lõiget 3,

võttes arvesse komisjoni ettepanekut, mis esitati pärast konsulteerimist nõuandekomiteega

ning arvestades järgmist:

A. MENETLUS

1. Esialgsed meetmed

(1) 2002. aasta juulis kehtestas nõukogu määrusega (EÜ) nr 1339/2002 [2] lõpliku dumpinguvastase tollimaksu (edaspidi "esialgne meede") muu hulgas Hiina Rahvavabariigist pärineva sulfaniilhappe impordi suhtes. Vaba netohinna suhtes ühenduse piiril kohaldatava üleriigilise tollimaksu määr on 21 %.

2. Taotlus absorptsioonivastase uurimise taasalustamiseks

(2) 12. mail 2003. aastal esitati algmääruse artikli 12 alusel taotlus uurimise taasalustamiseks põhjenduses 1 viidatud meetme suhtes. Taotluse esitasid kaks tootjat, Sorochimie ja Quimigal (edaspidi "taotlejad"), kes esindavad 100 % ühenduse sulfaniilhappe tootjaid.

(3) Taotlejad esitasid piisavalt teavet tõendamaks, et Hiina Rahvavabariigist pärineva sulfaniilhappe suhtes kehtestatud dumpinguvastane tollimaks ei ole ühenduses kaasa toonud piisavaid hinnamuutusi. Õigupoolest näitasid taotluses esitatud tõendid seda, et ekspordihinnad ja müügihinnad lõpptarbijatele (tollimaksuta) langesid ühenduses märkimisväärselt pärast dumpinguvastaste meetmete kehtestamist, viidates dumpingu suurenemisele, mis kahjustas olemasolevate dumpinguvastaste meetmete kavatsetud parandavat mõju.

3. Absorptsioonivastane kordusuurimine

(4) 26. juunil 2003. aastal avaldas komisjon Euroopa Liidu Teatajas [3] teadaande Hiina Rahvavabariigist pärineva sulfaniilhappe impordi suhtes kohaldatavaid dumpinguvastaseid meetmeid puudutava kordusuurimise algatamisest algmääruse artikli 12 alusel.

(5) Komisjon teavitas ametlikult teadaolevalt asjaga seotud tootjaid/eksportijaid, ekspordiriigi esindajaid, importijaid ja kasutajaid kordusuurimise alustamisest. Huvitatud pooltele anti võimalus oma seisukohad kirjalikult teatavaks teha ja taotleda asja arutamist algatamisteatises sätestatud tähtaja jooksul. Komisjon saatis kõigile teadaolevalt asjaga seotud pooltele küsimustikud.

(6) Komisjon on saanud kaks täidetud küsimustikku, ühe Hiina eksportijalt, Sinochem Hebei import and export corporation'ilt (edaspidi "Sinochem"), ning teise Itaalia kasutajalt, 3 V Sigmalt (edaspidi "3 V Sigma"), kes impordib vaatlusalust toodet otse Hiina Rahvavabariigist. Tuleb märkida, et esialgsete meetmete kehtestamiseni viinud uurimise (edaspidi "esialgne uurimine") käigus tõestati, et sulfaniilhapet imporditakse ühendusse otse nimetatud toote lõpptarbijate poolt.

(7) Kolm importijat/kasutajat teatasid, et nad ei vasta küsimustikule, kuna on uurimisperioodi vältel importinud vaid väga väikseid vaatlusaluse toote koguseid. Neljas importija/kasutaja andis teatud informatsiooni, kuid loobus koostööst uurimise käigus.

(8) Käesoleva kordusuurimise periood (edaspidi "uus uurimisperiood") algas 1. aprillil 2002 ja lõppes 31. märtsil 2003. Uut uurimisperioodi kasutati kehtivate ekspordihindade ja lõpptarbijateni jõudvate hindade kindlaksmääramiseks. Et kindlaks teha, kas hinnad on ühenduses piisavalt muutunud, võrreldi uue uurimisperioodi hinnatasemeid 2000. aasta 1. juulist kuni 2001. aasta 30. juunini kestnud esialgse uurimisperioodi (edaspidi "esialgne uurimisperiood") hinnatasemetega.

(9) Nõuetekohaselt põhjendatud erandlike asjaolude tõttu (st SARSi epideemia tagajärjed Hiina Rahvavabariigis) taotlesid koostööd tegevad pooled vastuste esitamiseks ajapikendust ning ka said selle. Seetõttu kestis kordusuurimine veidi kauem tavapärasest kuuest kuust, mis on ette nähtud algmääruse artikli 12 lõikes 4.

B. VAATLUSALUNE TOODE

(10) Toode, mille kohta esitati taotlus ning mille suhtes algatati kordusuurimine, on sama, mis esialgse uurimise puhul, st sulfaniilhape, mida tavaliselt liigitatakse CN-koodi ex20214210 (TARICi kood 2921421060) alla. Sulfaniilhape on keemiatoode, mida kasutatakse toorainena optiliste valgendite, betoonilisandite, toiduvärvide ja spetsiaalvärvide tootmisel.

C. KORDUSUURIMINE

(11) Käesoleva kordusuurimise eesmärgiks on esmalt kindlaks teha, kas Hiinast pärit sulfaniilhappe hinnad muutusid ühenduses piisavalt pärast eespool nimetatud dumpinguvastaste meetmete kehtestamist. Teiseks, kui järeldatakse, et toimus absorptsioon, arvutatakse ümber dumpingumarginaal. Algmääruse artikli 12 kohaselt antakse importijatele/kasutajatele ja eksportijatele võimalus esitada tõendeid selle kohta, et põhjuseks, miks ühenduse hinnad pärast meetmete kehtestamist ei muutunud, oli midagi muud kui dumpinguvastase tollimaksu absorptsioon.

1. Ühenduse hindade muutumine

1.1. Üldist

(12) Nagu ülalpool mainitud, iseloomustab Hiina Rahvavabariigist pärineva sulfaniilhappe kaubanduse struktuuri see, et puuduvad vahendajad, näiteks ettevõtjad, kes impordiksid toodet jaemüügiks ühenduses. Ühenduse kasutajad, kelleks on üldiselt suured keemiafirmad, impordivad vaatlusalust toodet otse Hiina Rahvavabariigist omaenda sisemiseks tarbimiseks.

(13) Kuna nimetatud tootel puudub turul jaehind, määrati vaatlusaluse Hiina Rahvavabariigist pärineva toote ühenduse hinnatase uue uurimisperioodi jooksul lisades eurodes CIF-hinnale ühenduse tollipiiril nii tavapärase kui ka dumpinguvastase tollimaksu. Eurodes CIF-hind ühenduse piiril määrati teabe alusel, mille esitasid eespool nimetatud koostööd tegev Hiina eksporditootja ja ühenduse importija/kasutaja. Nimetatud firmad esitasid uue uurimisperioodi jooksul andmeid kokku 1430 tonni sulfaniilhappe kohta, mis oli veidi rohkem kui Eurostatist pärinevad statistilised andmed näitasid.

(14) Hindade muutumist ühenduses hinnati võrreldes samade tarnetingimuste korral põhjenduses 13 viidatud uue uurimisperioodi keskmist hinda koos tollimaksudega esialgse uurimisperioodi jooksul määratud, tollimaksusid sisaldava keskmise hinnaga. Võrdlus näitas, et Hiina Rahvavabariigist pärineva sulfaniilhappe keskmine hind ühenduses on 18,1 % võrra alanenud.

(15) Tuleb märkida, et Hiina Rahvavabariigist pärineva sulfaniilhappe impordi suhtes kohaldatav keskmine tavapärane tollitariif on kahe uurimisperioodi vahelisel ajal alanenud 8,5 %-lt 7,4 %-ni. Kui arvutamisel ka seda tegurit arvesse võtta, on eurodes CIF-hindade alanemine kahe uurimisperioodi vahel olnud 17,4 %.

1.2. Huvitatud poolte esitatud väited0

1.2.1. Vahetuskursi muutus

(16) Mitmed huvitatud pooled märkisid, et Hiina Rahvavabariigist imporditava sulfaniilhappe eest tuleb tasuda USA dollarites. Nad osutasid faktile, et sulfaniilhappe ekspordihindade ja ühenduse hindade alanemise põhjuseks võib suures osas olla USA dollari ja euro vahetuskursi muutus esialgse uurimisperioodi ja uue uurimisperioodi vahelisel ajal. Väidet kontrolliti ning leiti, et USA dollar on esialgse ja uue uurimisperioodi vahelisel ajal tõepoolest euro suhtes 11,4 % võrra langenud. Seetõttu võeti väidet arvesse. Kuid isegi juhul, kui võtta võrdlusel arvesse ülal mainitud USA dollari langust euro suhtes, võib ühenduses ikkagi täheldada 9,3 % hinnataseme langust esialgse ja uue uurimisperioodi vahelisel ajal.

1.2.2. Transpordikulud

(17) Üks koostööd tegevatest pooltest avaldas arvamust, et vaatlusaluse toote võimaliku hinnalanguse põhjuseks võib osaliselt olla Hiina Rahvavabariigi ja ühenduse vahelise transpordi kulude vähenemine. Seda väidet kontrolliti koostööd tegevate poolte endi poolt esitatud tegelike transpordikulude alusel. Kui nimetatud transpordikulusid võrreldi esialgse uurimise käigus määratutega ilmneb, et transpordikulud on kahe uurimisperioodi vahelisel ajal vähesel määral kasvanud, mitte vähenenud. Seetõttu väidet arvesse ei võetud.

1.2.3. Tooraine hind

(18) Koostööd tegevad pooled väitsid, et sulfaniilhappe hindade võimaliku languse põhjuseks võib olla aniliini, sulfaniilhappe tootmiskuludest ligikaudu 60 % moodustava peamise tooraine hinna langus esialgse uurimisperioodi ja uue uurimisperioodi vahelisel ajal. Väideti, et aniliini hind on nimetatud perioodi vältel langenud ligikaudu 5 %.

(19) Nimetatud väide viitab tootmiskuludele ning seda võib arvesse võtta ainult normaalväärtuse uuesti läbivaatamise korral. Algmääruse artikli 12 lõike 5 kohaselt saab aga normaalväärtuse väidetavaid muutusi arvesse võtta ainult siis, kui komisjonile esitatakse täielik teave korrigeeritud normaalväärtuste kohta. Antud juhul see nii ei olnud. Ainuüksi sel põhjusel oleks võinud väite tagasi lükata. Sellegipoolest uuriti ülalnimetatud väidet, et saada täielik ülevaade kõigist võimalikest mõjuteguritest. Selleks koguti piisavalt informatsiooni aniliini hindade kohta uuel uurimisperioodil samast allikast, mida kasutati normaalväärtuse määramiseks esialgse uurimisperioodi jooksul, st koostööd tegevalt äriühingult analoogses riigis (Indias). Kogutud info näitas, et aniliini hinnad on kahe uurimisperioodi vahelisel ajal 6 % võrra tõusnud, mitte vähenenud. Seetõttu ei oleks väidet põhjendatuks loetud isegi juhul, kui see oleks olnud nõuetekohaselt esitatud normaalväärtuse korrigeerimise taotlusena algmääruse artikli 12 lõike 5 kohaselt.

1.3. Järeldus

(20) Seetõttu järeldati, et toimunud on dumpinguvastase tollimaksu absorptsioon, sest vaatamata sellele, et võeti arvesse ülalkirjeldatud vahetuskursi muutusi puudutavat väidet, ei leidunud Hiina Rahvavabariigist pärineva sulfaniilhappe ühenduse hinnalangusele täielikku õigustust.

2. Ekspordihindade ümberarvutus

(21) Kuna tehti kindlaks absorptsiooni toimumine ning see, et ühenduse hinnad ei muutunud seetõttu, et ekspordihinnad langesid, peeti asjakohaseks kasutada uue uurimisperioodi ekspordihindu dumpingumarginaalide ümberarvutamiseks vastavalt algmääruse artikli 12 lõike 2 viimasele lausele.

3. Normaalväärtus

(22) Algmääruse artikli 12 lõikes 5 sätestatakse võimalus võtta arvesse normaalväärtuse väidetavaid muutusi, kui komisjonile esitatakse teatud tähtaja jooksul täielik teave. Nagu viidatud põhjenduses 19, ei taotlenud ükski huvitatud pool ametlikult normaalväärtuse korrigeerimist. Seetõttu kasutati dumpingumarginaalide ümberarvutamisel esialgse uurimise käigus kindlaksmääratud normaalväärtust.

4. Dumpingumarginaali ümberarvutamine uuel uurimisperioodil täheldatud ekspordihindu arvestades

(23) Algmääruse artikli 12 kohaselt arvutati Hiina Rahvavabariigi üleriigiline dumpingumarginaal ümber, võrreldes käesoleva uurimise käigus kindlaksmääratud FOB-hinda esialgse uurimise käigus kindlaksmääratud keskmise FOB-hinna normaalväärtusega. Erinevus väljendati seejärel kordusuurimise käigus määratud CIF väärtuse protsendina.

(24) Leiti, et ümberarvutatud dumpingumarginaal on tõusnud 33,7 %-ni võrreldes esialgse uurimise käigus tuvastatud 21 %-ga.

5. Meetme uus tase

(25) Esialgsed meetmed põhinesid dumpingumarginaalil. Uus kahjumarginaal arvutati põhjenduses 21 kirjeldatud viisil määratud uue ekspordihinna ja esialgse uurimise käigus arvutatud, ülalnimetatud dumpinguhinna määramisel kasutatud nimetaja protsendina väljendatud mittekahjustava ühenduse hinna vahena. Kahest marginaalist madalam on ikka dumpingumarginaal. Väiksema tollimaksu reegli kohaldamisel peab Hiina Rahvavabariigist pärineva sulfaniilhappe ühendusse impordi suhtes kohaldatav korrigeeritud üleriigiline tollimaks vastama korrigeeritud dumpingumarginaalile, st 33,7 %-le.

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1339/2002 artikli 1 lõige 2 asendatakse järgmisega:

"2. Lõikes 1 kirjeldatud toodete vaba netohinna suhtes ühenduse piiril enne tollimaksu tasumist kohaldatava lõpliku dumpinguvastase tollimaksu määr on järgmine:

Riik | Lõplik tollimaks (%) |

Hiina Rahvavabariik | 33,7 |

India | 18,3" |

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 10. veebruar 2004

Nõukogu nimel

eesistuja

C. McCreevy

[1] ELT L 56, 6.3.1996, lk 1. Määrust on viimati muudetud määrusega (EÜ) nr 1972/2002 (ELT L 305, 7.11.2002, lk 1).

[2] ELT L 196, 25.7.2002, lk 11.

[3] ELT C 149, 26.6.2003, lk 14.

--------------------------------------------------